Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 207/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 77

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación - España

Adresse: Paseo de la Infanta Isabel, 1, E-28014 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: Comité interprofesional "Carne de vacuno del País Vasco o Euskal Okela"

2.2. Adresse: Torre Muntsaratz, Bo Muntsaratz, 17-A, E-48220 Abadiño (Bizkaia)

Tlf. (34) 946 03 03 30

Fax (34) 946 06 39 53

2.3. Sammensætning: producent/forarbejdningsvirksomhed (x) andet ( )

3. Produktets art: Fersk oksekød, kategori 1.1

4. Varespecifikation (sammenfatning af betingelserne i artikel 4, stk. 2)

4.1. Navn: "Carne de vacuno del País Vasco o Euskal Okela".

4.2. Beskrivelse: Fersk oksekød fra kvæg af racerne Pirenaica, Limousin, Pardo alpina, Blonda og krydsninger heraf, dog overvejende fra kvæg af racen Pirenaica og krydsninger heraf, som i de senere år har tegnet sig for mindst 40 % af de dyr, der er omfattet af den beskyttede betegnelse.

Kvæget skal fødes, opdrættes og slagtes i den selvstyrende region Baskerlandet.

Specifikationerne for de enkelte produkter er følgende:

- "Txahala" - kalvekød: kød af dyr, der er mellem 8 og 20 måneder gamle. Minimumsvægt: 210 kg for handyr og 160 kg for hundyr. Kropsbygning: S, E, U og R iht. EUROPA-handelsklasseskemaet; minimal fedningsgrad: "klasse 2" efter den gældende kvalitetsnorm; kødets farve: fra 2 (rosa) til 3,5 (rødt)

- "Zaharra" - voksent kvæg: kød af dyr på mellem 21 og 84 måneder. Minimumsvægt: 275 kg; kropsbygning: S, E, U, R og O iht. EUROPA-handelsklasseskemaet; minimal fedningsgrad: "klasse 3" efter den gældende kvalitetsnorm; kødets farve: fra 3,5 (rødt) til 5 (mørkerødt)

- "Idia" - stude: kød af kastrerede handyr på mellem 21 og 59 måneder; minimumsvægt: 275 kg; kropsbygning: S, E, U, R og O iht. EUROPA-handelsklasseskemaet; minimal fedningsgrad: "klasse 3" efter den gældende kvalitetsnorm; kødets farve: fra 2,5 til 4.

For alle slagtekroppe gælder, at:

pH-værdien 24 timer efter slagtning ved måling i den store rygmuskel skal være lig med eller under seks. Slagtekroppe og stykker modner i 7 dage.

4.3. Geografisk område: Kød, der er omfattet af betegnelsen, produceres i hele den selvstyrende region Baskerlandet, som omfatter provinserne Guipúzcoa, Vizcaya og Álava.

4.4. Bevis for oprindelse: Kødet kommer fra dyr, der er født og opdrættet på bedrifter, som er opført i Euskal Okelas registre og kontrolleres af Fundación Kalitatea Fundazioa. Dyrene slagtes på slagterier, der er beliggende i den selvstyrende region Baskerlandet og opført i Euskal Okelas registre. Sorterede og godkendte slagtekroppe mærkes. Hele produktionsprocessen, lige fra bedrifterne og frem til forbrugeren, kontrolleres, således at produktets sporbarhed sikres iht. varespecifikationen.

4.5. Fremstillingsmetode: De registrerede dyr opdrættes traditionelt under hensyntagen til deres sundhed og trivsel, og der er særlig opmærksomhed omkring dyrenes foder. Foderet udgøres hovedsagelig af naturligt foder (friskt eller tørret græs, hø og halm) og eventuelt af supplerende godkendt og registreret foder, der er i overensstemmelse med varespecifikationerne.

Transporten af dyrene til slagteriet finder sted i godkendte og registrerede køretøjer, og det søges i videst muligt omfang at undgå stressfaktorer, der kan forringe det færdige produkts kvalitet.

Alle arbejdsgange i slagterierne - afblødning, slagtning, luftning, modning og mærkning - er i overensstemmelse med varespecifikationerne.

4.6. Tilknytning: De racer, der er godkendt til produktion af "Carne de vacuno del País Vasco o Euskal Okela", er: Pirenaica, Pardo alpina, Limousin og Blonda. Heraf er Pirenaica-racen, som er en lokal race, den vigtigste. Der findes omfattende dokumentation for, at denne race har været i Baskerlandet lige siden den yngre stenalder. Pardo alpina var den første udenlandske race, som blev indført, og der findes dokumentation fra midten af det 19. århundrede, hvori denne races fine egenskaber og perfekte tilpasning til det lokale miljø beskrives. Limousin og Blonda har ligeledes udvist en stor tilpasningsevne i Baskerlandet, og statistikkerne taler da også deres tydelige sprog om disse racers succes.

Produktions- og forarbejdningsområdet er den selvstyrende region Baskerlandet, som er præget af bjerge og et tempereret klima med store nedbørsmængder (over 1200 mm). Jordbunden er kalkholdig og rig på organisk materiale, hvilket gør den velegnet til græsnings- og foderbrug.

Kvægavl har haft stor geografisk og økonomisk betydning for Baskerlandet. Den livsstil, der er knyttet til at have dyrene gående på græs, er dybt forankret i og har spillet en vigtig rolle for den måde, markerne administreres på (enten som fællesarealer eller facerías - arealer, der ikke hører ind under en kommune), jf. bogen "La ganadería en el País Vasco" af María Asun Urzainki, 1985.

Den traditionelle metode til opdræt af kødkvæg i den selvstyrende region Baskerlandet er grundliggende baseret på udnyttelsen af fællesarealerne i bjergene i en længere eller kortere periode af året.

Eng- og græsarealerne er af høj kvalitet først og fremmest i kraft af det gunstige klima og som følge af det arbejde, der traditionelt er udført i forbindelse med, at man har holdt dyrene på græs.

Engarealerne i dalene er permanente, naturlige græsgange med mange forskellige plantearter. På græsgangene i bjergene er plantearterne Agrostis og Festuca dominerende og veksler med større eller mindre områder med buske af arterne Erica og Calluna.

Den mest typiske opdrætsmetode for kødkvæg i Baskerlandet er baseret på, at kvæget skiftevis græsser i dalene og bjergene. Denne traditionelle opdrætsmetode er af stor betydning, idet man hermed på den ene side udnytter de naturlige foderressourcer og på den anden side bevarer landskabet og miljøet i området.

Det kvæg, der er omfattet af den beskyttede betegnelse, græsser på flere forskellige jordtyper og udnytter de forskellige naturlige ressourcer optimalt ved at tilbringe sommeren i bjergene og vinteren i dalene. Resultatet heraf er, at det kød, der er omfattet af den beskyttede betegnelse, opnår nogle helt specielle egenskaber, hvad angår smag, saftighed og mørhed, som er meget efterspurgte af forbrugerne.

Hvad angår kødets ry, kan det oplyses, at ifølge en markedsundersøgelse foretaget af virksomheden Bizilan i marts 2001 a er kødet kendt af 96 % af befolkningen i Baskerlandet, og 66,5 % oplyser, at de køber dette kød.

4.7. Kontrolinstans: Privat organ, der er godkendt af den kompetente myndighed, og som opfylder normen EN-45011 (bemyndiget af ENAC).

Navn: Fundación Kalitatea Fundazioa

Adresse: Torre Muntsaratz, Bo Muntsaratz, 17-A, E-48220 Abadiño (Bizkaia).

4.8. Mærkning: Mærkningen omfatter et logo med angivelsen "Carne de Vacuno del País Vasco o Euskal Okela".

4.9. Krav i nationale bestemmelser: Kongeligt dekret nr. 1643/1999 af 22. oktober 1999 om behandling af ansøgninger om registrering i EF-registeret af beskyttede oprindelsesbetegnelser og beskyttede geografiske betegnelser.

EF-nr.: ES/00175/00.12.13.

Dato for modtagelse af den fuldstændige ansøgning: 23. juni 2003.